Hlaudi betaal eerste paaiement aan SolidariteitHlaudi Motsoeneng. Foto: Catherine Rice/ANA Hlaudi Motsoeneng, die SAUK se voormalige bedryfshoof, het sy eerste betaling van R300 000 aan die vakbond Solidariteit gedoen. Dit volg nadat Solidariteit einde verlede jaar begin het met ŉ proses om beslag te lê op sy bates om die regskoste te verhaal wat aangegaan is in die saak oor die sogenaamde SAUK 8 se onregmatige afdanking. Die konstitusionele hof in Johannesburg het op 19 November verlede jaar Motsoeneng se aansoek om verlof tot appèl met koste van die hand gewys het. Dus moet Motsoeneng persoonlik opdok vir die regskoste van Solidariteit en die Broadcasting, Electronic Media, and Allied Workers’ Union (Bemawu) wat die SAUK 8 in die arbeidshof verteenwoordig het. Die arbeidshof het in 2016 beslis Motsoeneng moet in sy persoonlike hoedanigheid aanspreeklik gehou moet word vir die regskoste ná die onregmatige afdanking van die SAUK-8. Hy het teen dié beslissing geappelleer en hom later tot die konstitusionele hof gewend nadat die appèlhof in Junie 2018 die arbeidshof se beslissing gehandhaaf het. Motsoeneng het in sy tyd by die SAUK ŉ verbod op die uitsaai van betogings geplaas wat daartoe gelei het dat agt SAUK-werknemers in die pad gesteek is. Dr. Dirk Hermann. Foto: Reint Dykema Die uitsaaier het Foeta Krige, Suna Venter, Busisiwe Ntuli, Krivani Pillay, Jacques Steenkamp, Lukhanyo Calata, Vuyo Mvoko en Thandeka Gqubule is afgedank omdat hulle volgens die uitsaaier “voortgegaan het om die SAUK-bestuur se gesag te ondermyn” en hul “wangedrag onhoudbaar” geword het. Nadat die joernaliste hulle tot die arbeidshof gewend het, is sewe heraangestel. Van dié joernaliste is sedertdien weg by die SAUK. Venter is in Junie verlede jaar dood. Dr. Dirk Hermann, bestuurshoof van Solidariteit, het in November gesê die totale koste van die partye kan op ŉ bedrag tussen R1,6 en R1,8 miljoen te staan kom. Motsoeneng se eerste betaling is dus net ŉ deel van wat hy verskuldig is. “Die arbeidshofsaak word dus, ironies genoeg, deur Motsoeneng en deur niemand anders nie, betaal,” sê Hermann. “Solidariteit het besluit om die geld wat van Motsoeneng verhaal word vir sake teen belastingmisbruik aan te wend. “Hoewel ons Hlaudi se geld in ŉ fonds gaan stort om verdere belastingmisbruik hok te slaan, sal ons ongelukkig nie die fonds na hom noem nie.” Solidariteit gaan voort met regsprosesse om die uitstaande bedrag te verhaal van Motsoeneng, wat twee dae ná die konstitusionele hof se uitspraak die African Content Movement gestig het waarmee hy hoop om pres. Cyril Ramaphosa in die verkiesing wat voorlê as staatshoof te onttroon.